ועדת הפנים ואיכות הסביבה, כנסת 17, פרוטוקול מספר 344, 2008-03-31 10:00

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום הצעת חוק הרבנות הראשית לישראל, תיקון מס' 2, הכנה לקריאה שנייה ושלישית.

אופיר פינס-פז: מה בוער?

דוד רותם: ערב פסח, מי ימכור את החמץ?

אופיר פינס-פז: ביקשו אותי להקדים את העלאת הצעת החוק לדיון, לא כל כך ברור לי למה.

דוד אזולאי: אסביר לך למה, כי בראש חודש ניסן שיחול ביום ראשון הבא עלינו לטובה הרוטציה צריכה להתבצע בין שני הרבנים ולכן צריך לבצע עכשיו את החוק אחרת תהיה בעיה.

אופיר פינס-פז: הם לא יכולים לבצע רוטציה סתם כמו שני רבנים מכובדים?

אופיר פינס-פז: צריכים בשביל זה חוק?

דוד רותם: החוק כובל אותם, הם לא רוצים רוטציה.

אופיר פינס-פז: נציגת משרד המשפטים, תציגי בבקשה את הצעת החוק.

מיכל כהן: חוק הרבנות הראשית קובע היום רוטציית חובה בין הרבנים הראשיים לישראל ותפקידיהם כנשיא בית הדין הרבני הגדול ונשיא מועצת הרבנות הראשית.

מיכל כהן: מתוך 10 שנות כהונה הם צריכים להחליף את התפקידים ביניהם אחרי 5 שנים.

מיכל כהן: אנחנו מציעים לאפשר להם גמישות ולאפשר להם לבצע חלוקה אחרת של התפקידים.

מיכל כהן: זו כל ההצעה.

מיכל כהן: יש סעיף נוסף שמדבר על פרסום זהותו של נשיא בית הדין הרבני הגדול כאשר מתבצעת הרוטציה, כלומר בכל רגע נתון צריך הציבור לדעת מיהו נשיא בית הדין הרבני הגדול.

יוסי ביילין: מה הרציו של הדבר הזה?

מיכל כהן: כאשר יש קושי מי מבין 2 הרבנים הראשיים לא מתאים, אין לו כושר לדיינות או כאשר יש ביניהם הסכמה רצונית שאחד מהם רוצה לבצע את אחד התפקידים משך יותר זמן או פחות זמן, והכל נעשה בהסכמה, אנחנו נוטים לאפשר להם את הגמישות להסכים ביניהם.

דוד רותם: אז למה לא נכון להפריד ולומר שיהיה רב ראשי אחד, כי נשיא בתי הדין הרבניים בחוק הדיינים זה משהו אחר לגמרי.

דוד רותם: תבטלו עכשיו רב ראשי אחד ותגמרו את הסיפור.

אופיר פינס-פז: יש לי הצעת חוק כזאת ואני רוצה שתתמוך בה.

משה גפני: אדוני היושב ראש, הייתי בחקיקת החוק המקורית והיא נעשתה לדעתי מאוד בפזיזות.

משה גפני: החוק אומר שכהונת הרבנים הראשיים תוגבל ל-10 שנים ותהיה רוטציה ביניהם כאשר במחצית הקדנציה יכהן אחד מהם כנשיא בית הדין הרבני הגדול והשני נשיא מועצת הרבנות הראשית ויתחלפו.

משה גפני: האמת היא שאת הסעיף שמציע עכשיו משרד המשפטים היה צריך לשים בחוק המקורי מכיוון שאם יש הסכמה בין 2 הרבנים הראשיים, טובת המערכת זה שאחד מהם יכהן במשך כל התקופה כנשיא מועצת הרבנות הראשית ואחד יכהן כל התקופה כנשיא בית הדין הרבני הגדול.

משה גפני: אני שמח שמביאים את זה עכשיו אבל האמת היא שאם רוצים את טובת המערכת זה היה צריך להיות בחוק המקורי כאשר יש הסכמה שכל אחד מכהן במשך כל הקדנציה, דהיינו במשך כל ה-10 שנים באותה כהונה.

משה גפני: אם אין הסכמה אז אין הסכמה זה סיפור אחר אבל ברגע שיש הסכמה היה עדיף לעשות את זה מלכתחילה והחוק הזה הוא טוב.

אופיר פינס-פז: ואתה תומך בנוסח המוצע?

משה גפני: כן, אני תומך.

אופיר פינס-פז: תודה, חבר הכנסת ביילין.

יוסי ביילין: הבעיה הראשונה היא שהחוק הזה הוא אד פרסונה.

יוסי ביילין: יש כאן מצב מסוים עם אדם מסוים ולכבודו מייצרים את החוק הזה והמסורת שלנו היא שלא עושים חוקים אד פרסונה, כמה שרק אפשר.

יוסי ביילין: דבר שני, ראשית אני מסכים שאם הרב הראשי הוא חלק מהחקיקה הישראלית שיהיה רק רב אחד.

יוסי ביילין: יש בעצם הסדר זמני מ-1920.

יוסי ביילין: קבעו אז שזה זמני וזה באמת לא הרבה זמן אבל הגיע אולי הזמן לחשוב בכל זאת.

אופיר פינס-פז: אם אף אחד מחברי הכנסת לא יראה בזה נושא חדש אנחנו יכולים להכניס את זה לקדנציה הבאה.

יוסי ביילין: אני אהיה מאוד בעד, גם כשר דתות ניסיתי לעשות את זה וכמובן שההצלחה שלי הייתה חלקית מאוד.

יוסי ביילין: מה אני כאן רואה כבעיה?

יוסי ביילין: כיוון שהרבנים האמיתיים המושכים בחוטים הם לא הרבנים הראשיים כבר הרבה מאוד שנים, אולי מעולם לא, והם אלה שקובעים במידה רבה מי יהיו הרבנים הראשיים וגם את הדרך שבה הם יפעלו – אני יכול לראות מצב שבו אם החוק עצמו לא מבטיח שוויון, כי כל הרעיון הוא שוויון בין אשכנזי לספרדי, שיהיה מצב שבו יהיה לחץ של הרבנים החיצוניים על כך שאחד הרבנים, אני גם יכול לנחש מי, ישרת פחות באחד התפקידים החשובים להם יותר.

יוסי ביילין: הדבר המשמעותי יותר הוא העסקות של בחירות.

יוסי ביילין: המועמדים לרבנות יגידו מראש: אני מוכן לוותר על מועצת הרבנות או על בית הדין, תהיה אתה בית הדין אם לך זה יותר חשוב, תתמוך בי, או מין דברים כאלה שהחוק המקורי לפחות מונע.

יוסי ביילין: הרעיון שקיים כרגע הוא שוויון בין רב ראשי ספרדי לרב ראשי אשכנזי.

יוסי ביילין: הדבר הזה לפי דעתי היה צריך להסתיים מזמן אבל כל עוד הוא קיים לא הייתי יוצר חוק שפותח פתח לאי שוויון ביניהם, ללחץ חיצוני על כך שמישהו מהם ייפגע, רק כדי לפתור את הבעיה הנוכחית של אדם מסוים שאולי לא יכול להיות בראש בית הדין.

אופיר פינס-פז: תודה, חבר הכנסת אזולאי.

דוד אזולאי: כל הרעיון שעומד מאחורי ההצעה הוא שאם יש הסכמה, פעם ברגע ששני הרבנים הראשיים הגיעו להסכמה ביניהם הם פעלו גם בתחום הסמכויות, גם אם זה היה נשיא מועצת הרבנות והשני רצה לעסוק בתחום הכשרות והסכימו ביניהם, העבודה הזאת התקיימה במשך כל השנים עד שבא החוק החדש.

אופיר פינס-פז: בסעיף 17 בחוק המקורי בסעיף ב' יש מנגנון מה קורה כשאין הסכמה.

דוד אזולאי: כשאין הסכמה הולכים לוועדה למינוי דיינים.

דוד אזולאי: אבל אם יש הסכמה בין שני הרבנים הראשיים או ששניהם מוכנים להישאר באותו תפקיד ל-10 שנים או שאחד מהם מוכן לוותר על אחת מהסמכויות שלו ולהעביר לרב השני - מה הבעיה?

דוד רותם: כשכתוב: "בכל עת להסכים ביניהם על חלוקה אחרת של התפקידים.

דוד רותם: " זאת אומרת יכול להיות מצב שאחד יהיה נשיא בית הדין הרבני, השני יהיה נשיא מועצת הרבנות הראשית אבל הם יסכמו ביניהם שכל מה שקשור לכשרות - - -

מיכל כהן: אין עירוב סמכויות.

דוד אזולאי: אבל אם שניהם מגיעים להסכמה ואחד מהם מסכים מרצונו לוותר על חלק מהסמכויות שלו לטובת הרב השני - למה למנוע את זה מהם?

דוד אזולאי: אני מדגיש, הכל בהסכמה.

יוסי ביילין: אתה בטוח שזה מרצונו?

דוד אזולאי: אם אין רצון יש לנו פה חוק, נגמר.

יוסי ביילין: בין השניים האלה הוא יהיה כאילו זה שירצה אבל מי שיכפה עליו זה מישהו חיצוני.

דוד אזולאי: אם אין הסכמה יש תהליך אבל כשיש הסכמה מה אכפת לנו לאפשר שאחד יוותר לטובת השני בהסכמה ובהבנה.

דוד אזולאי: למה אני צריך לערב את הוועדה למינוי דיינים?

דוד אזולאי: למה אני צריך לערב את החוק?

יוסי ביילין: כי זה לא בהכרח הסכמה אמיתית.

אופיר פינס-פז: חבר הכנסת אזולאי, הנוסח הזה מניח את דעתך?

דוד אזולאי: הייתי רק רוצה להוסיף הסתייגות שאומרת שכיש הסכמה בין 2 הרבנים הראשיים – לאפשר להם לבצע את זה.

אופיר פינס-פז: זה כתוב.

דוד רותם: אנחנו מדברים פה על חקיקה רטרו אקטיבית.

דוד רותם: כאשר נבחרו 2 הרבנים הראשיים, כל הבוחרים ידעו שזה יכהן 5 שנים כנשיא בית הדין וזה יכהן אחר כך, ולכן בחרו בהם כי רצו את החלוקה הזאת.

דוד רותם: אילו היו אומרים להם מלכתחילה, זה יהיה 10 שנים וזה יהיה 10 שנים – יכול להיות שהיו בוחרים באנשים אחרים.

אופיר פינס-פז: אני לא בטוח שזה היה דבר דומיננטי בהליך הבחירה.

דוד רותם: אני לא בטוח ואגיד למה, כי אני יודע מי הולך להיות נשיא בית הדין ומי הולך להיות נשיא מועצת הרבנות.

אופיר פינס-פז: אז תגלה לנו.

דוד רותם: הרב עמר יישאר נשיא בית הדין - - -

משה גפני: מה זה רלוונטי?

אופיר פינס-פז: זה גילוי נאות.

אופיר פינס-פז: אם זה כבר חוק פרסונלי - - -

משה גפני: זה לא נכון.

אופיר פינס-פז: מה לא נכון?

משה גפני: איפה כתוב פה הרב עמר והרב מצגר.

אופיר פינס-פז: אז אתה אומר שהחוק הזה נוצר כדי שהרב עמר ימשיך וישא בתפקידו של נשיא בית הדין הרבני הגדול והרב מצגר יישאר נשיא מועצת הרבנות הראשית.

מיכל כהן: ברירת המחדל נשארת חמש, חמש.

מיכל כהן: השינוי תלוי בהסכמה, אין פה חקיקה רטרו אקטיבית.

דוד רותם: משרד המשפטים, עם כל הכבוד, אתם באים לעבוד עלינו?

דוד רותם: אנחנו לא יודעים מה היו ההסכמות?

משה גפני: מה אתה רוצה ממנה?

דוד רותם: שלא יציגו את זה כאילו זה תלוי בהסכמה.

דוד רותם: דבר נוסף, אם אנחנו כבר מדברים על הסכמות אז למה להגביל את זה שהחלטה לפי סעיף קטן זה לא תתקבל יותר מפעם אחת?

חיים אמסלם: במשך אותה תקופה.

חיים אמסלם: כל שנתיים יתחילו - - -

דוד רותם: מה הבעיה שכל שנתיים?

דוד רותם: יכול להיות שאחרי שנתיים הם הגיעו להסכמות.

אופיר פינס-פז: היועץ המשפטי של הוועדה ינמק למה הוא מציע שזה יהיה כך.

דוד רותם: דבר נוסף, אני מציע להגביל את כל החוק הזה לחמש שנים.

אופיר פינס-פז: הוראת שעה כאילו?

דוד רותם: כן, לחמש שנים.

משה גפני: למה?

משה גפני: ואם בקדנציה הבאה הם מגיעים להסכמה בתחילת הקדנציה - - -

דוד רותם: אז מראש יגיעו להסכמה ויגידו - - -

משה גפני: אבל אתה לא יכול בלי חוק, החוק מגביל אותם.

דוד רותם: אני מקווה שעד הקדנציה הבאה ייקבע שיש רב ראשי אחד ונשיא בית הדין אחד אבל אני לא רוצה שאחר כך יגידו לי, אל תדאג, הם יגיעו להסכמות, כי היום אפשר להגיע להסכמות, אני לא יודע מה יהיה מחר.

משה גפני: אתה לא יכול מבחינת החוק.

משה גפני: היו"ר אופיר פינס-פז: הוא יכול להציע שזה יהיה הוראת שעה לחמש שנים.

משה גפני: למה?

משה גפני: מה ההיגיון?

דוד רותם: כי בקדנציה הבאה יחליטו את זה מחדש.

חיים אמסלם: מעבר לכל הדברים שנאמרו, נעשות רפורמות מאוד גדולות גם במערכות הכשרות בישראל וגם בעולם הדיינות וברור לי שברגע שנעשות רפורמות ובאמצע התקופה אתה קוטע ומחליף אותן – לא בטוח שזה הדבר הכי טוב.

חיים אמסלם: אני חושב שהצעת החוק הזו היא מצוינת.

חיים אמסלם: אני חושב שהרב עמר התחיל תהליכים שכולנו מלווים אותם וכולנו יודעים אותם.

חיים אמסלם: במערכות הכשרות אותו הדבר, הרב מצגר מוביל מהלכים מאוד יסודיים, יש חוק כשרות בדרך, למי שעוקב, יש דברים שנעשים ולפי דעתי צריך לאפשר שאם הרבנים הראשיים הגיעו להסכמה יחדיו שכל אחד ימשיך או לא תהיה רוטציה – אני לא רואה סיבה שנכפה עליהם דבר שלפי דעתי רק מזיק למערכת.

חיים אמסלם: יחד עם זאת אני דווקא כן מקבל את ההסתייגות של דוד רותם מפני שאנחנו כרגע מחדשים.

חיים אמסלם: כשאתה מחדש דבר אל תבוא עם כל האמת האולטימטיבית והצדק בכיסך, בוא ננסה.

חיים אמסלם: אני חושב שזה יהיה לחמש שנים ואם זה באמת טוב - נמשיך את זה לכל הזמן.

אופיר פינס-פז: כשאתם מחדשים בהלכה אתם גם עושים הוראת שעה?

חיים אמסלם: בוודאי.

משה כחלון: אני מבקש להצטרף להצעה של חבר הכנסת רותם שאני חושב שהיא הצעה נבונה.

משה כחלון: מדובר בשינוי, מדובר במשהו חדשני שעל פניו נראה מצוין אבל גם אם חלילה יתברר שזה לא טוב יהיה אפשר לעצור את זה בזמן, ולכן אבקש להצטרף להצעה של חבר הכנסת רותם להוראת שעה לחמש שנים כמו שזה.

אופיר פינס-פז: חבר הכנסת ביילין, יש כאן כנראה משהו שאנחנו מפספסים פה.

יוסי ביילין: לגמרי לא, הסיפור הכי שקוף בעולם זה הסיפור הזה.

אופיר פינס-פז: מבחינת הוראת השעה.

יוסי ביילין: כי אחרי חמש שנים זה לא אכפת להם, הם רק רוצים לסגור את הסיפור של מצגר.

משה גפני: מאחורי הוראת השעה לא מסתתר שום דבר.

משה גפני: אני חושב שההצעה הזאת היא הצעה לא נכונה.

משה גפני: אמרתי בתחילת הדברים, החוק המקורי נעשה באילוץ והייתה חלוקה שכל אחד יקבל בדיוק את אותו דבר ואז תהיה רוטציה בתוך 5 שנים.

משה גפני: אנחנו מדברים על חוק שנעשה בהסכמה.

משה גפני: הרי אם מישהו רוצה להציע רב ראשי אחד זה בסדר, אפשר להציע, אם יהיה רוב בכנסת אז יהיה רב ראשי אחד, זה לא רלוונטי לגבי החוק הזה כי החוק הקיים מדבר על 2 רבנים ראשיים כאשר בימים הקרובים צריכה להתבצע רוטציה.

משה גפני: במשרד המשפטים הגיעו למסקנה נכונה, למה צריך הוראת שעה?

משה גפני: הרי המהלך הזה בריא ונכון כל עוד יש 2 רבנים ראשיים ויש 2 רבנים ראשיים שכל אחד מהם מכהן כל הקדנציה.

משה גפני: אם יתברר שהמהלך הזה איננו נכון, יש בו תקלות, ניתן במהלך 5 השנים האלה לתקן את החוק.

משה גפני: הרי אם מדובר בהסכמה למה צריך לעשות הוראת שעה?

משה גפני: הוראת שעה נראה פרסונלי לחלוטין.

חיים אמסלם: אנחנו מדברים כרגע על הצעה שכל אחד מהרבנים הראשיים ימשיך בתפקידו.

חיים אמסלם: יחד עם זאת שיהיה ברור שבמידה ואחד מהרבנים הראשיים רוצה חלקים מסוימים ששייכים אליו, ובהסכמה, להעביר לצד השני – הוא גם יוכל.

אופיר פינס-פז: מה זאת אומרת?

חיים אמסלם: אם הם מסכימים ביניהם.

אופיר פינס-פז: למרות שהרבנות הראשית והדיינות הם לא אותו דבר אבל צא ולמד מממשלת ישראל - - -

משה כחלון: אתה לא מתכוון ברצינות.

אופיר פינס-פז: שר האוצר לא יכול להתחלק עם השר נהרי בדברים, לצורך הדוגמא.

אופיר פינס-פז: אם כבוד הרב עמר אחראי על בית הדין הרבני זה הכל, מאל"ף ועד ת"ו.

אופיר פינס-פז: אם הרב מצגר אחראי על נושא הכשרות זה הכל, מאל"ף ועד ת"ו.

אופיר פינס-פז: אנחנו לא מחלקים נחלות ולא עושים הסדרים.

אופיר פינס-פז: מי שמקבל תפקיד הוא אחראי לו באופן מלא עם כל הסמכויות וכל האחריות.

חיים אמסלם: אם לא יהיה מצב שהרבנים יכולים להגיע להסכמה ביניהם - - -

אופיר פינס-פז: שיגיעו להסכמה על התחום - - -

דוד רותם: אתם מדברים כל אחד על נושא אחר.

דוד רותם: מה שהרב אמסלם התכוון זה דבר מאוד פשוט.

דוד רותם: הוא אומר: הרב עמר יהיה נשיא בית הדין הרבני הגדול, הרב מצגר יהיה הרב הראשי לישראל אבל בכל מה שקשור לכשרות ושבת וערוב – הרב מצגר בהסכמה יעביר את זה לסמכויותיו של הרב עמר - - -

אופיר פינס-פז: למרות שזה צריך להיות אצל הרב הראשי לישראל.

דוד רותם: כן.

אופיר פינס-פז: על זה אני מדבר.

דוד רותם: אז הוא אומר שהוא רוצה את זה.

חיים אמסלם: עניין בהסכמה, מה הבעיה?

דוד רותם: זה לא בהסכמה.

אופיר פינס-פז: זה לא עסק פרטי.

אופיר פינס-פז: אגב גם בממשלה כשרוצים להעביר צריכים לבוא לכנסת.

אופיר פינס-פז: אז יכול להיות שזה צריך להיות באישור מועצת הרבנות הראשית.

משה גפני: לא, זה צריך לבוא לכנסת.

אופיר פינס-פז: צריך לחשוב על זה אבל זה בוודאי לא יכול להיות ביניהם, זה לא עסק פרטי, עם כל הכבוד.

אופיר פינס-פז: יכול להיות שאפשר לאפשר את זה באישור של גוף נוסף, או מועצת הרבנות, או הכנסת, אבל זה לא יכול להיות עסק ביניהם.

דוד אזולאי: אני רוצה לחזק את ההצעה של דודו רותם שהיא הוראת שעה לחמש שנים.

דוד אזולאי: אנחנו יודעים היום מי הם הרבנים הראשיים, אנחנו לא יודעים מה ילד יום ולכן הוראת שעה היא טובה ומקובלת עלי.

דוד אזולאי: יחד עם זה אני אומר, אם יש פה סמכות לרב הראשי בהסכמה, מה שנקרא "עירוב סמכויות בהסכמה" בין שני הרבנים - הייתי מצרף גם את זה לאותה הוראת שעה.

דוד אזולאי: עירוב הסמכויות בין שני הרבנים בהסכמה.

אופיר פינס-פז: אני אומר שוב, חבר הכנסת אזולאי, גם אם נלך לכיוון הזה זה חייב להיות באישור של מישהו, זה לא יכול להיות עסק בין שני רבנים.

דוד אזולאי: אני מוכן לקבל את זה באישור ועדת הפנים.

משה גפני: ההצעה הזאת היא חסרת תקדים בחומרתה.

יורם מרציאנו: שמעתי שאתה אומר:

יורם מרציאנו: אם הרב עמאר יהיה הרב הראשי הוא יהיה אחראי על כל נושאי הרבנות, לא תהיה לו נגיעה בכשרות.

יורם מרציאנו: זה נראה לי תמוה, רב ראשי שלא תהיה לו נגיעה בנושא הכשרות.

אופיר פינס-פז: היועץ המשפטי לוועדה, בבקשה.

תומר רוזנר: 3 הערות קצרות.

תומר רוזנר: הצענו, על דעת משרד המשפטים שגם אם תהיה הסכמה כזו היא תוכל להתבצע רק פעם אחת במהלך קדנציה כדי שלא ייווצר מצב שבו יש לנו כיסאות מוסיקליים שמתחלפים חדשות לבקרים.

אופיר פינס-פז: חד משמעית, על זה אסור להתפשר אחרת יהיה פה סחר מכר.

אופיר פינס-פז: על הדבר הזה יש בינינו הסכמה רחבה.

תומר רוזנר: הערה שנייה, על פי הנוסח המוצע על ידי הממשלה אפשר לפרש אותו כך שהרבנים הראשיים יכולים להסכים ביניהם על חלוקה שונה של הסמכויות ביניהם, כך שלמשל כמו שדובר פה על נושא הכשרות, הם יכולים להסכים ביניהם על כך שנשיא בית הדין הגדול יטפל בנושא כשרות למרות שזה תפקיד שהיה מקובל עד היום שהוא בידי יושב ראש המועצה.

תומר רוזנר: אם הוועדה רוצה להבהיר שהכוונה היא שהם יוכלו להסכים ביניהם רק על משך כהונה שונה – זה דבר שצריך להבהיר אותו.

משה כחלון: מה זאת אומרת משך כהונה שונה?

תומר רוזנר: היה ויכוח בוועדה האם לאפשר לרבנים הראשיים להסכים ביניהם על משך כהונה שונה - - -

אופיר פינס-פז: רוטציה או לא רוטציה.

משה גפני: מה שהחוק קובע הוא חלוקה מאוד מוגדרת של תפקידי שני הרבנים הראשיים לישראל והחלוקה ביניהם.

משה גפני: נשיא בית הדין הרבני הגדול נמצא בידי רב ראשי אחד ונשיא מועצת הרבנות הראשית, על כל המשתמע מכך נמצא בידי רב ראשי אחר והם מחליפים ביניהם את התפקידים.

משה גפני: אם נביא להסכמה ביניהם שמשך הזמן של חלוקת התפקידים הזאת נעשית למשך כל הקדנציה, אני גם הייתי מציע שזה יהיה פעם אחת - - -

אופיר פינס-פז: זה ברור.

משה גפני: כמו שמציע היועץ המשפטי ושזה יהיה במועד שקבוע - - -

אופיר פינס-פז: אני חושב שיש על זה הסכמה רחבה, אי אפשר היה לקדם את החוק בלי זה.

משה גפני: אם נתחיל למשל להוציא את הנושא של בתי הדין שעוסקים בנושא של הגיור ולהעביר את זה לנשיא מועצת הרבנות הראשית או ניקח את העירובים מנשיא מועצת הרבנות הראשית ונעביר את זה לנשיא בית הדין הגדול.

אופיר פינס-פז: אולי תספרו לנו כרגע מה התחומים של כל אחד משני בעלי התפקידים כדי שנדע, מה תחומי המשרד?

משה גפני: נמצא פה מי שיכול להגיד לנו מה תפקידו של נשיא בית הדין הגדול ומה תפקידה של הרבנות הראשית?

אברהם בלומנטל: הנושא המרכזי הוא הכשרות.

אברהם בלומנטל: יש עירובין, מקוואות, רבנויות מקומיות, מחלקת הנישואין נמצאים תחת הרבנות הראשית.

משה גפני: כל דיני האישות נמצאים וגירושין וכו' נמצאים בבתי הדין הרבני.

משה גפני: במועצה הדתית יש מחלקת נישואין שהתפקיד שלה לפעול בעניין הטכני.

משה גפני: לכן אם מדובר על הסכמה שהיא חד פעמית והתפקידים ממשיכים כמו שהם קבועים בחוק - זה דבר מכובד, ממלכתי וכו'.

משה גפני: אם אנחנו מתחילים להגיד "בהסכמה" יתחילו לעבור סמכויות מאחד לשני – משמעות העניין היא שתתחיל מערכת לחצים מזה על זה ומההוא על השני ואנחנו כבר רואים את זה כאן בוועדה וכולנו גם מבינים מה נעשה.

משה גפני: אני חושב שזה לא לכבוד העניין.

מיכל כהן: בהתייחס להערה של היועץ המשפטי, כוונתנו בהצעה, הוועדה כמובן רשאית להחליט כפי שהיא מוצאת לנכון, בחלוקת תפקידים לסדר ולמשך התקופה אך לא לסמכויות.

אופיר פינס-פז: אני רוצה שיהיה ברור, אני מהאו"ם, לא מתעסק ולא מתערבב בין ש"ס ליהדות התורה, מכבד את שתי המפלגות אבל אני אומר לכם, זה טירוף הדעת לשחק בסמכויות.

אופיר פינס-פז: אני מתייחס לאב בית הדין הרבני כאדם שעומד בראש מערכת משפט של הרבנות.

אופיר פינס-פז: תארו לעצמכם, להבדיל, נשיא בית משפט עליון היה עכשיו מנהל את משרד השיכון.

אופיר פינס-פז: חברים תחליטו, יש מי שעוסק בנושא השיפוט ויש מי שעוסק בנושא ההתנהלות השוטפת של ממשלת הרבנות, כך אני רואה את זה, שיש בה מספר תיקים.

אופיר פינס-פז: יש תיק נישואין ותיק כשרות ותיק עירובין ותיק מקוואות.

אופיר פינס-פז: אני לא מציע לערבב בין שיפוט לבין ביצוע.

אופיר פינס-פז: אתם עושים פה דבר שעלול להיות תוהו ובוהו.

אופיר פינס-פז: אני מציע לכם לא לעשות את הדבר הזה.

אופיר פינס-פז: אני לא כופה את דעתי.

אברהם בלומנטל: אנחנו רוצים לחזק את דעתך.

אופיר פינס-פז: זו תהיה שגיאה קשה מאוד, אני מסתכל על זה מבחוץ.

אופיר פינס-פז: אי אפשר להחריב את הכל על פוליטיקה.

אופיר פינס-פז: לגבי הדבר המרכזי שעליו התכנסנו.

אופיר פינס-פז: אני בהחלט תומך שיהיה אפשר לאפשר להם בהסכמה שלא לבצע את הרוטציה אלא שכל אחד יישאר בתפקידו.

מיכל כהן: או לבצע רוטציה אחרת.

אופיר פינס-פז: ובלבד שזה יהיה חד פעמי, זאת אומרת אי אפשר לסגת מזה.

אופיר פינס-פז: לגבי עניין הוראת השעה, בעניין הזה אין לי עמדה מגובשת, אני דיפרנטי.

דוד רותם: תגבש, בסוף צריך להצביע.

יוסי ביילין: אני מבקש להצביע על כך שתיקון החוק ייכנס לתוקף בקדנציה הבאה של הרבנים הראשיים.

אופיר פינס-פז: למה?

יוסי ביילין: כי כרגיל בדברים כאלה הפרוצדורות נמשכות - - -

אופיר פינס-פז: אבל אתה מבין שהתכנסנו פה לכבודם של הרב עמר ובעיקר הרב מצגר.

אופיר פינס-פז: חבר הכנסת ביילין מציע הסתייגות שהצעת החוק תיכנס לתוקף רק בקדנציה הבאה של הרבנים הראשיים, מי בעד?

אופיר פינס-פז: מי נגד?

אופיר פינס-פז: ההסתייגות לא התקבלה.

אופיר פינס-פז: חבר הכנסת פינס מציע הסתייגות לגבי הרבנים הבאים, שיהיה רב ראשי אחד לישראל.

דוד רותם: זה עניין חדש, זה לא הולך.

אופיר פינס-פז: אבל זאת הסתייגות.

משה גפני: אבל זה נושא חדש.

משה כחלון: אפשר להציע הצעת חוק.

אופיר פינס-פז: יש לי הצעת חוק.

משה כחלון: אז תביא אותה עכשיו וזהו.

אופיר פינס-פז: רציתי עכשיו לגמור את העניין, לא הצליח.

אופיר פינס-פז: הלאה.

משה כחלון: מה ההצעה שלך?

משה כחלון: רב ראשי אחד ספרדי?

אופיר פינס-פז: יש לי שאלה אליך, יש לך ספק בכלל שאם יהיה רב אחד הוא לא יהיה ספרדי?

אופיר פינס-פז: זה סגור שהוא ספרדי, בחייך.

אופיר פינס-פז: כל זמן שש"ס זה 12 ויהדות התורה זה 6.

אופיר פינס-פז: אני מתכוון להצביע על ההסתייגות של דודו רותם בסוף.

אופיר פינס-פז: אני רוצה לדעת מה הנוסח שאנחנו מאשרים ואז אחליט לגבי דעתי האם אני רואה בזה הוראת שעה או מציע שזה יהיה חוק שלם.

אופיר פינס-פז: אני אומר שוב, אם יתקבל הנוסח המאוזן והמתון, מבחינתי אפשר לחוקק אותו מעתה ועד עולם.

אופיר פינס-פז: הצעה שהוועדה מציע שזה יהיה רק בנושא התאריכים, משך וסדר ופעם אחת, זאת אומרת אפשר חמש חמש ואפשר חלוקה אחרת של התקופות אבל רק פעם אחת במהלך הקדנציה.

אופיר פינס-פז: מי בעד ההצעה הזאת?

אופיר פינס-פז: מי נגד?

אופיר פינס-פז: ההצעה התקבלה.

אופיר פינס-פז: מי מציע הסתייגויות?

אופיר פינס-פז: בבקשה חבר הכנסת אזולאי.

דוד אזולאי: אני מבקש להגיש הסתייגות שעל אף האמור בסעיפים קטנים א' ו-ב', הרבנים הראשיים לישראל רשאים בכל עת להסכים ביניהם על חלוקה אחרת של התפקידים וחלוקת הסמכויות ביניהם.

אופיר פינס-פז: זאת אומרת אתה מוסיף גם את הנושא הזה.

דוד אזולאי: ההסתייגות הזאת היא רק לתקופה הזאת בלבד.

אופיר פינס-פז: ל-5 שנים?

דוד אזולאי: כן.

אופיר פינס-פז: מי בעד הצעתו של חבר הכנסת אזולאי?

אופיר פינס-פז: מי נגד?

דוד רותם: לא הבנתי אותה.

אופיר פינס-פז: ההצעה של חבר הכנסת אזולאי אומרת שהוא בעד עירוב סמכויות ותפקידים בהסכמה.

אופיר פינס-פז: מי בעד? 4.

אופיר פינס-פז: מי נגד?4.

אופיר פינס-פז: ההצעה נפלה.

אופיר פינס-פז: לגבי הצעתו של חבר הכנסת רותם, בבקשה דוד רותם.

דוד רותם: אני מציע שהוראות חוק זה יחולו עד תשע"ג שזה סוף הקדנציה.

אופיר פינס-פז: מי בעד שזה יהיה הוראת שעה עד סוף הקדנציה?

אופיר פינס-פז: מי נגד?

אופיר פינס-פז: לא התקבל.

אופיר פינס-פז: תודה רבה, הישיבה נעולה.